
Ministru kabineta rīkojums Nr. 462
Rīgā 2023. gada 14. jūlijā (prot. Nr. 36 87. §)
Par valsts pētījumu programmu "20.–21. gadsimta vēstures pētniecība un cilvēkkapitāla ataudze"
· 1. Saskaņā ar Zinātniskās darbības likuma 13. panta otrās daļas 3. punktu, kā arī ievērojot Ministru kabineta 2018. gada 4. septembra noteikumu Nr. 560 "Valsts pētījumu programmu projektu īstenošanas kārtība" 4. punktu, apstiprināt valsts pētījumu programmu "20.–21. gadsimta vēstures pētniecība un cilvēkkapitāla ataudze" (turpmāk – programma).
· 2. Noteikt Izglītības un zinātnes ministriju par atbildīgo institūciju programmas īstenošanā.
· 3. Programmas kopējais finansējums ir 1 800 000 euro un īstenošanas laiks ir 2023.–2026. gads. Programmu finansē no Izglītības un zinātnes ministrijas valsts budžeta programmas 05.00.00 "Zinātne" apakšprogrammas 05.12.00 "Valsts pētījumu programmas" līdzekļiem.
· 4. Programmas virsmērķis ir veicināt Latvijas un starptautiskās sabiedrības izpratni par aktuāliem 20.–21. gadsimta Latvijas vēstures jautājumiem.
· 5. Programmas mērķi – attīstīt izpratni par 20.–21. gadsimta Latvijas vēsturi, veidot cilvēkkapitāla ataudzi programmā definētā vēstures laikposma pētniecībai, nodrošināt jauno zinātnieku iesaisti vēstures pētniecībā, sekmēt komunikāciju par Latvijas vēstures tēmām Latvijā un ārvalstīs.
· 6. Lai sasniegtu programmas mērķus, noteikt programmas uzdevumus – veikt to 20.–21. gadsimta Latvijas vēstures jautājumu izpēti, kuru labāka izpratne:
· 6.1. veicinātu sekmīgāku Latvijas valstiskās piederības nostiprināšanu;
· 6.2. mazinātu iespēju radīt un izplatīt dezinformāciju par Latviju;
· 6.3. veicinātu Latvijas tēla uztveri starptautiskajā sabiedrībā.
· 7. Noteikt programmas īstenošanā šādus kopīgus (horizontālos) uzdevumus:
· 7.1. nodrošināt pētniecības procesa un pētījuma rezultātu ietekmi uz šādām mērķgrupām:
· 7.1.1. uz zinātnisko un pētniecisko kopienu – attīstot pētniecībai nepieciešamos resursus un konkurētspējīgas starpdisciplināras zinātnieku grupas, kas zinātniskajā darbībā izmanto inovatīvas pētniecības metodes un tehnoloģijas, attīstot un pielāgojot digitālo resursu kopas, paplašinot to funkcionalitāti un integrējot tajās jau izstrādātus digitālos resursus;
· 7.1.2. uz studējošajiem izglītības procesā – nodrošinot prakses un darba iespējas, kā arī platformas un projekta zinātnisko rezultātu izmantošanu augstākās izglītības ieguves procesā;
· 7.1.3. uz nozaru politikas veidotājiem un ieviesējiem – sniedzot rekomendācijas nozares rīcībpolitikas veidošanai;
· 7.1.4. uz sabiedrību kopumā – nodrošinot pētniecībā radītu zināšanu izplatīšanu un pārnesi un veicinot izpratni par pētniecības lomu un devumu sabiedrībai;
· 7.2. nodrošināt mērķētu komunikāciju par projekta sasniegumiem Latvijā un ārvalstīs, jo īpaši sabiedriskajos un zinātniskajos forumos, kuru tematika ietver Latvijas vēstures jautājumus, tostarp Baltijas un Eiropas vēstures kontekstā;
· 7.3. nodrošināt pētniecības rezultātu publisku pieejamību, tai skaitā publicējot rezultātus populārzinātniskos resursos un brīvpiekļuves žurnālos un deponējot jauniegūtos pētniecības datus atvērto pētniecības datu repozitorijos, veicinot datu atkārtotu pielietojamību atbilstoši "FAIR" principiem (atrodamība, pieejamība, sadarbspēja, atkārtota lietojamība);
· 7.4. nodrošināt uz izcilību un sadarbību vērstu projekta komandu mērķu sasniegšanā, iesaistot tajā iespējami plašu Latvijas un ārvalstu zinātnisko institūciju, pētnieku un ekspertu kopu.
· 8. Noteikt šādus programmas īstenošanas laikā sasniedzamos rezultātus:
· 8.1. Web of Science vai SCOPUS datubāzēs iekļautajos izdevumos publicēti oriģināli zinātniskie raksti;
· 8.2. pētniecības rezultāti publicēti zinātnisku rakstu, rakstu krājumu vai monogrāfiju formā;
· 8.3. pētniecības rezultāti prezentēti starptautiskajās zinātniskajās konferencēs;
· 8.4. veicinātas izmaiņas rīcībpolitikā (piemēram, konsultēti nozaru politikas veidotāji, sagatavotas rekomendācijas un vadlīnijas);
· 8.5. doktoranti, doktora grāda pretendenti un jaunie zinātnieki iesaistīti jaunu pētniecības metožu izstrādē, tai skaitā nodrošinot starpdisciplināru pieeju to izmantošanā;
· 8.6. nodrošināta komunikācija par Latvijas vēstures tēmām Latvijā un ārvalstīs un programmas ietvaros sasniegto rezultātu izplatība.
· 9. Programmas īstenošanu bez papildu finansējuma piešķiršanas var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai.

	Ministru prezidents, ārlietu ministra pienākumu izpildītājs
	(paraksts*)
	A. K. Kariņš

	Izglītības un zinātnes ministre
	(paraksts**)
	A. Čakša


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

